b'\n_START_ARTICLE_\nParni\n_START_PARAGRAPH_\nParni (anti\xc4\x8dno gr\xc5\xa1ko \xce\xa0\xce\xac\xcf\x81\xce\xbd\xce\xbf\xce\xb9, Parnoi) ali Aparni (anti\xc4\x8dno gr\xc5\xa1ko \xe1\xbc\x8c\xcf\x80\xce\xb1\xcf\x81\xce\xbd\xce\xbf\xce\xb9, Aparnoi), vzhodnoiransko ljudstvo iz doline reke Ohos (anti\xc4\x8dno gr\xc5\xa1ko \xe1\xbd\xaf\xcf\x87\xce\xbf\xcf\x82, Ohos, turkmensko Ted\xc5\xbeen) jugovzhodno od Kaspijskega jezera. Parni so bili eno od treh plemen iz plemenske zveza Dahi._NEWLINE_Sredi 3. stoletja pr. n. \xc5\xa1t. so napadli Partijo, pregnali gr\xc5\xa1ke satrape in ustanovili svojo dr\xc5\xbeavo.\n_START_SECTION_\nPrepoznavanje\n_START_PARAGRAPH_\nV iranskih pisnih virih ni nobenih nedvoumnih dokazov o njihovem obstoju. Vsi podatki o njih izhajajo iz gr\xc5\xa1kih in latinskih zapisov. V teh zapisih, ki niso vedno iz tistega obdobja, je zaradi neskladnega gr\xc5\xa1kega/latinskega poimenovanja in prevajanja Parne te\xc5\xbeko nedvoumno opredeliti. Dodatne te\xc5\xbeave povzro\xc4\x8dajo podobna imena drugih plemen, kot so Sparmi, Apartani, Eparnoi in Asparioi. Prav tako je mogo\xc4\x8de, da so bili Parni v sorodstvu z enim ali ve\xc4\x8d drugimi plemeni in da je bila njihova pradomovina ju\xc5\xbena Rusija, od koder so se skupaj s skitskimi plemeni preselili na vzhod. Sodobni avtorji se pri opredeljevanju njihove domovine sklicuje na Strabona, ki jih je v 1. stoletju pr. n. \xc5\xa1t. umestil na obmo\xc4\x8dje Kapijskega jezera. To ozemlje se pribli\xc5\xbeno ujema z zgodovinskim Sakastanom, ki je dobil ime po Sakah/Skitih._NEWLINE_Parti so se v nasprotju z Dahi ohranili v Dahestanu/Dihistanu na vzhodni obali Kaspijskega jezera. Urbano sredi\xc5\xa1\xc4\x8de anti\xc4\x8dnih Dahov, \xc4\x8de so ga sploh imeli, ni poznano.\n_START_SECTION_\nJezik\n_START_PARAGRAPH_\nParnski jezik ni neposredno potrjen, vendar se zanj predpostavlja, da je bil podlaga kasnej\xc5\xa1ega dokumentiranega partskega jezika. Njihov jezik je bil verjetno eno od nare\xc4\x8dij z zelo mo\xc4\x8dnimi vzhodnoiranskimi elementi, ki so bili posledica njihovega sosedstva z vzhodnoiranskimi Saki. Partski vpliv na armen\xc5\xa1\xc4\x8dino dokazujejo partske besede, ki so se kot izposojenke ohranile v armenskem jeziku._NEWLINE_Zgodovinar Justin je partski jezik opisal kot jezik, ki je "na pol poti med skitskim in medijskim in vsebuje zna\xc4\x8dilnosti obeh". Justinovo mnenje, ki je iz 3. stoletja n. \xc5\xa1t., je nedvomno pretirano, vsekakor pa vpra\xc5\xa1ljivo zaradi dvoumnega poimenovanja.\n_START_SECTION_\nVzpon\n_START_PARAGRAPH_\nKo je Ptolemej III. po smrti Antioha II. prevzel oblast v prestolnici Antiohiji, je selevkidski guverner (satrap) Partije Andragor leta 247 pr. n. \xc5\xa1t. razglasil svojo neodvisnost od Selevkidov in prihodnost Selevkidske dinastije je za nekaj \xc4\x8dasa postala vpra\xc5\xa1ljiva._NEWLINE_V istem \xc4\x8dasu je bil za poglavarja Parnov izvoljen Arsak, ki je bil skitskega ali baktrijskega porekla. Andragor je po odcepitvi od Selevkidskega cesarstva izgubil njihovo voja\xc5\xa1ko podporo in je s te\xc5\xbeavo obvladoval meje svojega kraljestva. Okoli leta 228 pr. n. \xc5\xa1t. so njegove te\xc5\xbeave izkoristili Parni in pod poveljstvom Arsaka in njegovega brata Tiridata napadli Partijo in zasedli Astabeno in njeno upravno sredi\xc5\xa1\xc4\x8de Kabu\xc4\x8dan._NEWLINE_Parti so kmalu zatem zavzeli \xc5\xa1e preostali del Partije in ubili Andragorja. Prvi kazenski pohod Selevkidov proti Parnom pod poveljstvom Selevka II. je spodletel, Antiohu III. pa je leta 209 pr. n. \xc5\xa1t. uspelo osvojiti izgubljeno ozemlje. Arsak II. (ali njegov predhodnik Tiridat I.) je zaprosil za premirje in sprejel polo\xc5\xbeaj selevkidskega vazala. Parti so se ponovno osamosvojili \xc5\xa1ele pod njegovim vnukom (ali prane\xc4\x8dakom) Fraatom I.._NEWLINE_Parnov, katerih zgodovinopisje je zaradi pomanjkljivih virov pomanjkljivo, se od takrat dalje da ve\xc4\x8d razlo\xc4\x8devati od Partov.\n_START_SECTION_\nZapu\xc5\xa1\xc4\x8dina\n_START_PARAGRAPH_\nObdobje Arsakidov se uradno za\xc4\x8denja z osvojitvijo Astabene leta 238 pr. n. \xc5\xa1t.. Dinastija je dobila ime po njenem ustanovitelju Arsaku, katerega ime so privzeli tudi vsi naslednji partski kralji. Ime Arsak ima (tudi gr\xc5\xa1ko) razli\xc4\x8dico Artakserks in vsi partski dinasti trdijo, da so potomci Artakserksa II.. Arsakidi so postopoma podjarmili veliko sosednjih kraljestev in iz ve\xc4\x8dine njih naredili svoje vazale._NEWLINE_Ime Parni se ponovno pojavi v dokumentih iz sasanidskega obdobja kot ime ene od sedmih partskih fevdalnih dru\xc5\xbein s sasanidskega dvora. Dru\xc5\xbeina ni dokazano iz arsakidskega obdobja in njena trditev verjetno ni v skladu z realnostjo. Bolj verjetno je, da je \xc5\xbeelela poudariti svoje starodavno poreklo in je temu primerno prikrojila svoje dru\xc5\xbeinsko drevo._NEWLINE_Po Parnih se morda imenuje Parnsko hribovje (Paran Koh).'